钦定古今图书集成/明伦汇编/氏族典/第107卷 > 《廖用贤尚友录》 > 梅殷
## 钦定古今图书集成/明伦汇编/氏族典/第107卷 > 《廖用贤尚友录》 > 梅殷

按《明外史宁国公主传》：“宁国公主下嫁梅殷。殷字伯
殷，夏邑人，汝南侯思祖从子也。洪武十一年，尚主为
驸马都尉。天性恭谨，有谋略，便弓马，视山东学政，赐
敕褒美。帝春秋高，诸王强盛，殷尝受密命辅太孙。及
燕师逼，建文帝命殷充总兵官，镇守淮安，悉心防御，
号令严明。燕兵破何福军，王遂遣使假道于殷，以进”
香为名。殷答曰：“进香皇考有禁，不遵者为不孝。”王大
怒，复书言：“今兴师诛君侧恶，天命有归，非人所能阻。”
殷割使者耳鼻纵之。王为气阻。而燕兵乃涉泗，出天
长，取道扬州。燕王即帝位，殷尚拥兵淮上。帝迫公主
啮血为书投殷。殷得书恸哭，乃还京。永乐二年，都御
史陈瑛奏殷畜养亡命。帝命锦衣卫执殷家人送辽
东。明年冬十月，殷入朝。前军都督佥事谭深、锦衣卫
指挥赵曦挤殷死笪桥下。帝大怒，立命力士持二人
斩之。遣官为殷治丧，谥《荣定》。